Karen Hækkerup (S), 2011-12-15:
Jeg bliver nødt til at sige, at nu kører debatten af sporet, for jeg har jo siddet på min stol og overhørt den debat, der er foregået tidligere, og hvor jeg også overhørte Venstres ordfører spørge den radikale ordfører om præcis det samme.
Og der fik man afmonteret den illusion om, at De Radikale går ind for sharialov og for at oprette imamråd i Danmark.
Derfor burde ordføreren jo vide bedre, når ordføreren siger, at nu står jeg så her og snakker, fordi jeg ikke har noget at sige, og fordi jeg sikkert vil skjule et eller andet.
Det er et meget simpelt ja/
nej-spørgsmål, jeg bliver bedt om at svare på.
Og det er heller ikke De Radikales opfattelse, kan jeg så supplere med at sige.
Og jeg kan så endnu en gang understrege, at det har spørgeren jo allerede fået at vide en gang tidligere under den her debat.
Jeg vil starte med at sige tak for en rigtig god debat.
Jeg synes, det har været en debat, som har gjort det meget tydeligt for alle, der har deltaget i den, men forhåbentlig også for dem, der har lyttet på, at når alt kommer til alt, er vi herinde i Folketinget jo faktisk rigtig meget enige om, hvad det er, der samler.
Vi har parti for parti været på talerstolen og gjort meget klart rede for, hvad det er, vi ser der samler os som samfund.
Og jeg synes faktisk, det er rigtig rart at se, at det er kærligheden måske til vores samfund og den måde, vi behandler hinanden på, og respekten for, at vi skal have mulighed for at være her, der er det, der går så meget igen.
Der er selvfølgelig også steder, hvor der har været debatter, og hvor der har været ordvekslinger, men jeg synes egentlig, at det har været en oplysende debat.
Og vi er ikke kun blevet belært om, hvordan mange har haft det i deres barndom, men det understreger i hvert fald også for mig, hvor vigtigt det er, at vi sørger for, at alle har en god barndom; det er der, man lægger grundstenene til en god tilværelse. Selve udgangspunktet for debatten har jo drejet sig om, hvorvidt det danske samfund er presset.
Det er rigtigt, at der er forskellige kulturer, der er til stede i Danmark, men jeg oplever ikke, at den danske kultur bliver trængt.
Jeg synes faktisk, at man må konkludere, at den danske kultur er stærk.
Den bærer vores identitet, og den har nogle styrker, som gør, at den er i stand til at absorbere indtryk, som kommer udefra.
Og jeg mener ikke, at det er dansk kultur at skærme sig mod omverdenen.
Så jeg vil sige, at jeg sad og nød det rigtig meget, da Liberal Alliances ordfører var på talerstolen og læste op af Jyske Lov – hvor var det ganske fremragende at få slået meget, meget tydeligt fast, at frihed til forskellighed er det, der i virkeligheden også er det grundlæggende ved den danske kultur.
Vi er som regering naturligvis meget optaget af at løse de helt konkrete problemer, der er på integrationsområdet, hvoraf nogle også har været inddraget i debatten.
Det synes jeg er vigtigt at vi slår fast.
Det, der er behov for, er en bred og helhedsorienteret integrationsindsats.
Vi ønsker ikke kun, at nydanskere skal integreres på arbejdsmarkedet, men i lige så høj grad, at integrationen skal finde sted alle andre steder i vores hverdag – at der er fokus på muligheder, rettigheder og pligter.
Når jeg kommer rundt i foreninger – og det gør jeg tit – bliver jeg altid så utrolig berørt, når jeg ser foreninger, som har åbnet deres døre og budt nydanskere ind.
Lige pludselig er man ikke længere bare den, man er, men man har et fælles formål, man har en fælles identitet, man er der, fordi man dyrker det samme, om det så er politik eller sport.
Derfor er det rigtig vigtigt for mig at understrege, at når vi skal sørge for en vellykket integration, skal vi som danskere også åbne dørene til vores fællesskaber.
Jeg tror, der vil være rigtig god gavn af, at vi har meget fokus på, hvordan vi lige præcis sørger for, at integrationen også finder sted på den måde i det civile samfund.
For det er, når man ikke længere ser hinanden som en del af en eller anden bestemt gruppe, men at man bare er Hassan eller Miriam eller Hans eller Kirsten, at man har debatten på en ligeværdig måde, og hvor det, der udgør, hvad man er rundet af, måske ikke er så vigtigt som det, man har tilfælles.
Jeg vil gerne slutte af med at sige, at vi naturligvis altid fra regeringens side og fra Folketingets side skal have skarp fokus på de udviklingstendenser, som truer samfundets sammenhængskraft og vores demokrati.
Mangfoldighed er på mange måder en styrke og en kilde til vækst, og hvis vi anerkender den og udnytter den rigtigt, sådan som man heldigvis er i stand til på rigtig mange arbejdspladser, så vil man få gode resultater ud af det.
Jeg synes derfor, at vi skal lade os inspirere af de gode eksempler og have fokus på det, når nu debatten her er slut.
Vi følger jo op på det fra regeringens side med en lang række lovforslag; jeg har nedsat en arbejdsgruppe, som ser på nogle af de her ting.
Og jeg glæder mig til den fortsatte debat i salen, for jeg synes selvfølgelig, at det er rigtig vigtigt.
Jeg vil gerne som det allersidste afslutningsvis slå fast, at regeringen har fremsat et forslag til vedtagelse, og jeg er rigtig glad for, at Liberal Alliance har tilsluttet sig det ved siden af SF, De Radikale, Socialdemokraterne og Enhedslisten
– nu bliver jeg lidt småforvirret, men jeg håber meget, at det er det, der vil være resultatet.
Og jeg håber, at alle andre, der heller ikke synes, at den danske kultur er trængt, vil følge det spor.